《泛舟淮安城西历游湖上诸园晚归迟月 其二》
清代·万光泰

林庐在水次，纬壁皆赤芦。不为华丹饰，未失渔钓徒。

粉箨放新竹，锦英缠朽株。熙熙数邻家，窥客衣短襦。

终年饱淮米，复饱鱼与蓏。农桑洵可乐，金紫诚奚须。

啼烟一鸠应，拂水双燕俱。感时春令过，伤远羁情孤。

长轩更流憩，细谷平风湖。

作者简介：万光泰（1712-1750）字循初，一字柘坡，浙江秀水人，乾隆元年（1736）举人，举博学鸿词。著有《柘坡居士集》《遂初堂类音辨》《汉音存正》等。